ଭୁବନେଶ୍ୱର, ଅଗଷ୍ଟ ୨(ଓଡ଼ିଶା ଡ଼ଟ୍ କମ୍) ଗତ ଦଶ ବର୍ଷ ମଧ୍ୟରେ ରାଜ୍ୟରେ ସହର ସଂଖ୍ୟା ବୃଦ୍ଧି ପାଇଥିବା ବେଳେ ଗାଁ ସଂଖ୍ୟା ହ୍ରାସ ପାଇଛି ବୋଲି ଭୁବନେଶ୍ୱର ସ୍ଥିତ ଜନଗଣନା ନିର୍ଦ୍ଦେଶାଳୟ ପକ୍ଷରୁ ପ୍ରକାଶିତ ରିପୋର୍ଟରେ ପ୍ରକାଶ ପାଇଛି ।
ସେହିପରି ପୁରୁଷ-ମହିଳାଙ୍କ ଅନୁପାତ ବୃଦ୍ଧି ପାଇଛି ଏବଂ ପୁରୁଷ ସାକ୍ଷରତା ହାର ତୁଳନାରେ ମହିଳାଙ୍କ ସାକ୍ଷରତା ହାରରେ ଅଭିବୃଦ୍ଧି ଘଟିଛି ।
ସାମଗ୍ରିକ ଭାବେ ଲିଙ୍ଗ ଅନୁପାତ ବୃଦ୍ଧି ପାଇଥିଲେ ମଧ୍ୟ ଶିଶୁ ଲିଙ୍ଗ ଅନୁପାତ ଚିନ୍ତାଜନକ ଭାବେ ହ୍ରାସ ପାଇଛି । ସୋମବାର ରାଜ୍ୟ ଜନଗଣନା ନିର୍ଦ୍ଦେଶକ ବାଳକୃଷ୍ଣ ସେଠୀ ଓ ରାଜସ୍ୱ ସଚିବଙ୍କ ଉପସ୍ଥିତିରେ ଉନ୍ନୟନ କମିଶନର ଏହି ରିପୋର୍ଟ ଉନ୍ମୋଚନ କରିଛନ୍ତି ।
ଓଡ଼ିଶାରେ ଗତ ଦଶ ବର୍ଷ ମଧ୍ୟରେ ସହର ସଂଖ୍ୟା ବୃଦ୍ଧି ପାଇଛି । ୨୦୦୧ରେ ୧୩୮ଟି ସହର ଥିବା ବେଳେ ୨୦୧୧ରେ ଏହି ସଂଖ୍ୟା ୨୨୩ରେ ପଂହଂଚିଛି। ଫଳରେ ସହର ସଂଖ୍ୟା ୮୫ ବୃଦ୍ଧି ପାଇଛି ।
ବୈଧାନିକ ସହର ସଂଖ୍ୟା ପୂର୍ବଭଳି ୧୦୭ ଥିବା ବେଳେ ଜନଗଣନା ସହର ସଂଖ୍ୟା ୩୧ରୁ ୧୧୬କୁ ବୃଦ୍ଧି ପାଇଛି । ସେହିପରି ୨୦୦୧ରେ ୫୧ ହଜାର ୩୪୯ଟି ଗାଁ ଥିବା ବେଳେ ୨୦୧୧ରେ ଏହା ୫୧ ହଜାର ୩୧୩କୁ କମିଛି । ଫଳରେ ଗାଁ ସଂଖ୍ୟା ୩୬ କମିଛି ।
୨୦୧୧ରେ ମୋଟ୍ ଜନସଂଖ୍ୟା ୪ କୋଟି ୧୯ ଲକ୍ଷ ୪୭ ହଜାର ୩୫୮ ହୋଇଥିବା ବେଳେ ଏହା ୨୦୦୧ ତୁଳନାରେ ୫୧ ଲକ୍ଷ ୪୨ ହଜାର ୬୯୮ ବୃଦ୍ଧି ପାଇଥିବା ରିପୋର୍ଟରେ କୁହାଯାଇଛି ।
ଏମାନଙ୍କ ମଧ୍ୟରୁ ତିନି କୋଟି ୪୯ ଲକ୍ଷ ୫୧ ହଜାର ୨୩୪ ଗଣ ଗ୍ରାମାଞ୍ଚଳରେ ରହୁଥିବା ବେଳେ ୬୯ ଲକ୍ଷ ୯୬ ହଜାର ୧୨୪ ଜଣ ସହରାଞ୍ଚଳରେ ବସବାସ କରୁଛନ୍ତି ।
